UDRUŽENJE LIKOVNIH UMETNIKA SRBIJE raspisuje

**KONKURS ZA ČLANSTVO U UDRUŽENJU LIKOVNIH UMETNIKA SRBIJE u 2024** za:

Kandidate/kinje koji/e se samostalno, profesionalno i aktivno bave stvaralačkim radom u oblasti likovnih umetnosti, a koji/e su državljani/ke Srbije i imaju stalno prebivalište na teritoriji Srbije.

Na predlog Umetničkog saveta, Upravni odbor može pozvati u članstvo ULUS-a istaknutog domaćeg ili stranog likovnog umetnika.

Počasni član ULUS-a može postati svaki građanin Republike Srbije i strani državljnin, koji svojim angažovanjem značajno doprinosi ugledu i funkcionisanju ULUS-a. Odluku o prijemu počasnih članova ULUS-a donosi Skupština ULUS-a a na predlog Upravnog odbora ULUS-a.

Ispunjenje formalnih zahteva da kandidat/kinja samostalno, profesionalno i aktivno bavi stvaralačkim radom u oblasti likovnih umetnosti, pri čemu je državljani/ke Srbije i ima stalno prebivalište na teritoriji Srbije nije dovoljno za prijem u članstvo po ovom konkursu.

**Da bi Umetnički savet kandidata/kinju predložio Upravnom odboru za prijem u članstvo, neophodno je da visoko oceni umetničku aktivnost kandidata/kinje.**

**KANDIDATI/KINjE**, koji apliciraju na konkurs treba da popune onlajn [**PRIJAVU**](https://docs.google.com/forms/d/e/1FAIpQLSfMJTA1zODQTRBmsMSfpQy9OCP07uJ47xcz2CeeDmui1SiVYQ/viewform) sa ličnim podacima:

-Ime i prezime kandidata/kinje;

-Adresa i telefon;

-Imejl;

-Datum i mesto rođenja;

-Izbor sekcije;

-Podaci o školovanju.

U prijavi je potrebno da **KANDIDATI/KINjE** prilože sledeća dokumenta\*:

\*prihvataju se fajlovi (PDF, JPG, WORD) do 10MB

**1. LIČNA DOKUMENTA**

- Ličnu kartu (u slučaju da je čipovana potrebno je dostaviti očitanu verziju na kojoj je naznačeno prebivalište koje mora biti u Republici Srbiji)

- Dokaz o državljanstvu RS

**2. DIPLOMA ILI DOKAZ O IZLAGAČKOJ AKTIVNOSTI**

- Kandidate/kinje koji su završili umetničke fakultete, akademije ili visoke škole - prilažu skeniranu diplomu ili uverenje o završenoj stručnoj spremi;

- Kandidate/kinje koji su završili odgovarajuće umetničke fakultete, akademije ili visoke škole u inostranstvu - prilažu nostrifikovanu diplomu;

- Kandidate/kinje koji nemaju navedenu stručnu spremu (osim studenata), a realizovali su jednu ili učestvovali na šest žiriranih grupnih izložbi ili projekata - prilažu dokumentaciju o ispunjenosti navedenih uslova (kataloge sa izložbi ili sl.);

**3.**  **PORTFOLIO** - Prikaz umetničke aktivnosti u formi PDF prezentacije rada, koja ne sme biti duža od 15 strana i veća od 10 MB, a mora sadržati sledeće informacije:

-ime i prezime kandidata/kinje;

-radnu i umetničku biografiju (samostalne i grupne izložbe, realizovani projekti, učešća u radionicama, stručni boravci i dr);

-određeni broj radova zavisno od oblasti likovne umetnosti kojom se bave:

Slikari/ke – DESET SLIKA (tehnika po izboru);

Vajari/ke – ŠEST SKULPTURA (tehnika po izboru);

Grafičari/ke – DESET GRAFIKA (tehnika po izboru);

Umetnici/e koji stvaraju u oblasti proširenih medija – ŠEST RADOVA I/ILI PROJEKATA (medij po izboru);

Kandidati/kinje koji se bave isključivo crtežom potrebno je da podnesu DESET CRTEŽA (tehnika po izboru). (Umetnici/e se i u ovom slučaju opredeljuju za jednu od četiri sekcije.)

**Svi/e kandidati/kinje** treba da dostave i dodatni materijal koji je relevantan za njihov umetnički rad (do 10 crteža ili skica, fotografija, kolaža, video zapisa, tekstualnih materijala i sl.).

U slučaju procesualnih, audio i video radova, potrebno je da prezentacija sadrži link (YouTube, Vimeo ili sl.) za pregled. Video i audio radove ne treba poslati u originalnom formatu sa vremenski ograničenim periodom trajanja linka sa skidanje dokumenata (WeTransfer ili sl.).

Napomena: Kandidati/kinje mogu podneti i dopunski materijal o svom stvaralaštvu (kataloge sa izložbi, internet adrese, društvene mreže, kritike i dr.).

**4.    DOKAZ O UPLATI** kotizacije za potrebe konkurisanja u iznosu od 5.000 RSD (4.000 RSD za one čije je mesto prebivališta izvan ekonomskih centara (Beograda, Novog Sada)). Primljeni kandidati/kinje uplaćuju dodatnih 3.000 RSD (2.000 RSD za one čije je mesto prebivališta izvan ekonomskih centara (Beograda, Novog Sada)) koji pokrivaju članarinu za prvu godinu i produkciju izložbe novih članova.

**Napomena: iznos od 5.000 RSD (4.000 RSD za one čije je mesto prebivališta izvan ekonomskih centara (Beograda, Novog Sada)) neće biti refundiran u slučaju da kandidat/kinja ne bude primljen/a u Udruženje.**

Uplata se vrši na žiro račun ULUS-a prema sledećim instrukcijama:

Svrha uplate: Tehnički troškovi – Prijem u članstvo ULUS-a

Primalac: ULUS, Mali Kalemegdan 1, 11000 Beograd

Broj žiro računa: 325-9500600026388-38

**VAŽNE NAPOMENE:**

**NAPOMENA 1**: Naziv PDF prezentacije radova, kao i svih ostalih fajlova koji se prilažu treba napisati u sledećem formatu: IME (razmak) PREZIME (razmak) SEKCIJA (razmak) GODINA PODNOŠENjA APLIKACIJE (razmak) BROJ FAJLA (na primer: 1-Lična karta, 1-Državljanstvo 2-Diploma…i tako dalje, prema gore navedenom spisku potrebnog materijala).

*Primer*: MARKO MARKOVIĆ Slikarska sekcija 2024 1-Lična karta

**NAPOMENA 2:** Za ispunjavanje Google forme potrebno je biti ulogovan na sopstveni ili bilo koji drugi google nalog.

**NAPOMENA 3:** Ispunjavanjem onlajn prijave, kandidat/kinja potvrđuje da je upoznat/a sa Statutom Udruženja likovnih umetnika Srbije, Etičkim kodeksom njegovih članova i drugim važećim pravilnicima prema kojima Udruženje posluje, a koji se nalaze na sajtu Udruženja; daje saglasnost Udruženju da raspolaže podacima iz sadržaja prijave, da segmente prijave može objavljivati javno na sajtu Udruženja (PDF prezentacije radova); obavezuje se da će u slučaju da bude selektovan od strane Upravnog odbora, a na predlog Umetničkog saveta, dostaviti rad iz svoje dostavljene prezentacije koji mu bude tražen za potrebe organizacije Izložbe kandidata/kinja za članstvo u Udruženju, kao i da će rad sa izložbe podići u terminu koji za to bude određen.

**NAPOMENA 4:** U zavisnosti od podešenosti pretraživača sa kog se podnosi onlajn PRIJAVA sledeći termini mogu biti prikazani na engleskom jeziku (u zagradi prevod na srpski):

The name and photo associated with your Google account will be recorded when you upload files and submit this form. Your email is not part of your response. (Ime i fotografija sa vašeg Google naloga biće ubeleženi kada dodate fajlove i pošaljete ovu prijavu. Vaš e-mail nije deo vašeg odgovora.) \* Indicates required question (\*Označava obavezan odgovor)

Your answer (Vaš odgovor)

Choose (Izaberi od ponuđenog)

Add file (Dodaj datoteku)

Next (Sledeće ili Dalje)

Back (Nazad)

Clear form (Izbriši sve unete podatke)

Submit (Pošalji prijavu)

**NAPOMENA 5:** Svi umetnici/e koji smatraju da se ne mogu predstaviti u sklopu gore navedenih propozicija za radove, pozvani su da se predstave u formi koju smatraju primerenom za prezentaciju svog rada, a koju će Umetnički savet takođe razmotriti. Ovo se ne odnosi na fizičko donošenje radova u galeriju.

Rezultati konkursa biće objavljeni na sajtu ULUS-a. Kandidati/kinje imaju pravo žalbe Upravnom odboru u roku od 7 dana od dana objavljivanja rezultata na sajtu Udruženja. Upravni odbor i Umetnički savet zajedno razmatraju žalbe.

Odluku o prijemu u članstvo donosi Upravni Odbor ULUS-a na predlog Umetničkog saveta. Ova odluka postaje punopravna tek pošto je overena na Skupštini ULUS-a.

Kandidati/kinje koji budu predloženi za članstvo ULUS-a obavezni su da se odazovu pozivu Umetničkog saveta za učešće na Izložbi kandidata/kinja za članstvo u Udruženje likovnih umetnika Srbije i dostave tražene materijale u roku. Tačan datum održavanja izložbe biće blagovremeno objavljen.

Upravni odbor i Umetnički savet zadržavaju pravo da umetnika/cu koji/a se ne odazove ovom pozivu uklone sa liste predloženih za prijem u članstvo Udruženja.

Popunjavanje onlajn prijave biće dostupno u periodu od **1. novembra do 28. decembra 2023.**

Više informacija o konkursu i prijemu u članstvo mogu se dobiti na sajtu ULUS-a https://ulus.rs/, u rubrikama ČLANSTVO i O NAMA, ili slanjem pitanja na mejl: ulus.noviclanovi@gmail.com. Pravilnik o prijemu u članstvo nalazi se u rubrici STATUT I PRAVILNICI, a svi/ kandidati/kinje je potrebno da se detaljno informišu o Statutu i ostalim pravilnicima kojima se uređuje rad Udruženja.

Umetnički savet ULUS-a

23. oktobar 2023.